**AIŠKINAMASIS RAŠTAS**

**DĖL KLAIPĖDOS MIESTO SAVIVALDYBĖS TARYBOS 2014 M. GRUODŽIO 18 D. SPRENDIMO NR. T2-336 „DĖL KLAIPĖDOS MIESTO SAVIVALDYBĖS 2015–2017 METŲ STRATEGINIO VEIKLOS PLANO PATVIRTINIMO“ PAKEITIMO**

**1. Sprendimo projekto esmė, tikslai ir uždaviniai.**

 Sprendimo projekto tikslas – pakeisti Klaipėdos miesto savivaldybės 2015–2017 m. strateginio veiklos plano (patvirtinto Klaipėdos miesto savivaldybės tarybos 2014 m. gruodžio 18 d. sprendimu Nr. T2-336 „Dėl Klaipėdos miesto savivaldybės 2015–2017 metų strateginio veiklos plano patvirtinimo“ programas, siekiant reaguoti į pokyčius ir užtikrinti tinkamą veiklos plano tikslų bei uždavinių įgyvendinimą

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas dėl šių priežasčių:

1. Buvo priimti ministrų įsakymai ir kiti teisės aktai, kurie įtakoja strateginio veiklos plano programų turinį (padidinta minimalioji mėnesinė alga nuo 300 iki 325 Eur, padidintas kultūros ir meno darbuotojų darbo užmokestis ir kt.);
2. Savivaldybės administracijos struktūriniai padaliniai pateikė prašymus dėl strateginio veiklos plano programų tikslinimo.

Žemiau pateikiama išsami informacija apie siūlomus strateginio veiklos plano programų pakeitimus. Programų pakeitimų lyginamieji variantai yra pateikiami *Excel* formate, antruosiuose dokumentų „Programų tikslų, uždavinių, priemonių ir priemonių išlaidų suvestinė“ darbalapiuose.

**Siūlomi keitimai programose:**

**Miesto urbanistinio planavimo programa (Nr.01)**

Atsižvelgiant į Urbanistinio plėtros departamento raštą, siūloma patikslinti finansavimo apimtis tarp priemonių:

sumažinti 1420 Eur (finansavimo šaltinis SB) finansavimo apimtį 010104 priemonei „ES projekto „Teritorinio planavimo dokumentų rengimas“ įgyvendinimas“, nes buvo sutaupyta lėšų;

padidinti 1420 Eur (SB) ir 21180 Eur (žemės pardavimų likučio lėšos SB(ŽPL)) finansavimo apimtį 010102 priemonei „Detaliųjų planų rengimas“. Ši suma reikalinga sutartiniams įsipareigojimams įvykdyti;

padidinti 14000 Eur SB(ŽPL) finansavimo apimtį 010201 priemonei „Atskirų žemės sklypų planų bei susijusių dokumentų parengimas“, nes papildomų lėšų poreikis atsirado dėl to, kad nuo 2015 m. vasario 1 d. įsigaliojus Valstybinės žemės sklypų perdavimo neatlygintinai naudotis taisyklių naujai redakcijai (LRV 1995-11-13 nutarimas Nr. 1428), valstybinės žemės sklypo ir patikėjimo teisės į šį sklypą įregistravimo Nekilnojamojo turto registre išlaidas apmoka suinteresuotas asmuo. Iki 2015 m. sausio 1 d. šias išlaidas padengdavo Nacionalinė žemės tarnyba, o savivaldybės programoje biudžeto lėšos šiai veiklai nebuvo planuotos. Planuojamos padidinti lėšos reikalingos detaliųjų planų sprendinių kadastrinių matavimų atlikimui, įregistravimui Nekilnojamojo turto registre.

**Subalansuoto turizmo skatinimo ir vystymo programa (Nr. 02)**

Pasikeitus Turizmo įstatymui, Investicijų ir ekonomikos departamento prašymu, siūloma perskirstyti finansavimo apimtis priemonėms:

sumažinti 12 164 Eur (finansavimo šaltinis SB) finansavimo apimtį 010203 priemonei „Nacionalinės turizmo informacinės sistemos duomenų bazės atnaujinimas“, nes lėšos šiai priemonei buvo suplanuotos atsižvelgiant į tai, kad Turizmo įstatymas numatė galimybę iš savivaldybės biudžeto lėšų tiesiogiai finansuoti turizmo informacijos centro vykdomą turizmo informacijos rinkimo, viešinimo Lietuvos turizmo informacinės sistemos duomenų bazėje veiklas. Lietuvos turizmo informacijos sistema buvo panaikinta, o Turizmo įstatymo nuostata, numačiusi minėtą tiesioginio finansavimo galimybę, taip pat panaikinta;

padidinti 12 164 Eur (finansavimo šaltinis SB) finansavimo apimtį 010202 priemonei „Nemokamos informacijos teikimas turistams bei turistines paslaugas teikiantiems subjektams“, nes papildomos lėšos įgalintų VšĮ Klaipėdos turizmo ir kultūros informacijos centrą papildomai aptarnauti daugiau turistų nei planuota.

**Savivaldybės valdymo programa (Nr. 03)**

Siūloma planuoti naują 0103030 priemonę „Klaipėdos miesto integruotų investicijų teritorijos vietos veiklos grupės strategijos parengimas“, numatant 4146 Eur finansavimą (finansavimo šaltinis SB) ir 3996 Eur (finansavimo šaltinis ES). Planuojamos lėšos bus skirtos asociacijos įsteigimui, gyventojų apklausos ir vietos plėtros strategijos parengimui.

Siūloma 4146 Eur (finansavimo šaltinis SB) sumažinti finansavimo apimtį 010202 priemonei „Interaktyvių elektroninių paslaugų plėtra ir prieinamumas“ įgyvendinimas“, nes buvo sutaupyta lėšų.

**Susisiekimo sistemos priežiūros ir plėtros programa (Nr. 06)**

Atsižvelgiant į Miesto ūkio departamento raštą, siūloma padaryti šiuos pakeitimus:

sumažinti 2 896 Eur (SB) finansavimo apimtį 010105 priemonės „Rytų ir vakarų krypties gatvių tinklo modernizavimas“ papriemonei „Tiesiosios g. (Rimkuose) rekonstravimas“ (finansavimo šaltinis SB), nes pagal detaliojo plano sprendinius privažiavimo kelią prie sklypo privalo įrengti sklypo turėtojas;

didinti 2 896 Eur (SB) finansavimo apimtį 010201 priemonei „Viešojo transporto paslaugų organizavimas“, nes reikalinga kompensuoti nuostolius dėl keleivių vežimo vietinio ir priemiestinio reguliaraus susisiekimo autobusų maršrutais;

sumažinti 33 546 Eur (SB) finansavimo apimtį 010305 priemonei „Automatinės eismo priežiūros prietaisų nuoma“, nes lėšos nebus panaudotos dėl sustabdytų viešųjų pirkimų procedūrų. Organizuojant viešųjų pirkimų konkursą dėl eismo kontrolės ir greičio matavimo sistemų įdiegimo, buvo apskųstos konkurso sąlygos teismui. Sustabdytas sutarties pasirašymas. Planuojama, kad nauja sutartis bus pasirašyta lapkričio mėnesį;

didinti 345 544 Eur (žemės pardavimų likučio lėšos SB(ŽPL)) finansavimo apimtį 010401 priemonei „Ištisinio asfaltbetonio dangos įrengimas miesto gatvėse“, nes tokia suma reikalinga norint dar šiais metais užbaigti Smiltelės g. ruože nuo Šilutės plento iki Taikos prospekto ištisinio asfalto dangos remonto darbus;

didinti 32 954 Eur (SB) finansavimo apimtį 010404 priemonei „Kiemų ir privažiuojamųjų kelių prie biudžetinių įstaigų sutvarkymas“, nes būtina sutvarkyti privažiuojamąjį kelią prie pastato Kretingos g. 44, kuriame įsikūrusi savivaldybės biudžetinė įstaiga Klaipėdos miesto socialinių paslaugų centras „Danė“. Renovacijos metu sunkiasvorė technika sugadino įvažiavimo į įstaigos teritoriją kelio dangą, kuri tapo duobėta ir sunkiai pravažiuojama.

**Infrastruktūros objektų plėtros ir priežiūros programa (Nr. 07)**

Atsižvelgiant į Miesto ūkio departamento prašymą, siūloma atlikti šiuos pakeitimus:

mažinti 34 233 Eur (SB) finansavimo apimtį 010101 priemonės „Miesto aikščių, skverų ir kitų bendro naudojimo teritorijų priežiūra“ papriemonei „Karlskronos aikštės atnaujinimas” ir didinti 34 233 Eur finansavimo apimtį 010104 priemonei „Miesto viešųjų erdvių ir gatvių apšvietimo užtikrinimas“, nes miesto bendro naudojimo teritorijų apšvietimo įrengimo darbai su projekto parengimu (M. Mažvydo al. 9, 9A, 11; Šaulių g. 14, 16, 20, 22; S. Daukanto g. 20; J. Karoso g. 21) nupirkti brangiau nei planuota. Finansavimo apimčių patikslinimą siūlome atlikti todėl, kad Karlskronos aikštės atnaujinimo darbų projektas yra įtrauktas ir bus finansuojamas iš Kelių priežiūros ir plėtros programos patvirtinto objektų sąrašo (finansavimo sutartis 2015 m. kovo 25 d. Nr. S-190);

didinti 50 000 Eur (SB(ŽPL)) finansavimo apimtį 010401 priemonei „Lietaus nuotekų tinklų eksploatacija ir einamasis remontas“, nes lėšos reikalingos renovuoti lietaus nuotekas J. Karoso g. 21 ir M. Mažvydo al. 11 namų kiemuose;

mažinti 60 000 Eur (SB) finansavimo apimtį priemonei 010501 „Biudžetinių įstaigų patalpų šildymas“, nes buvo sutaupyta lėšų švietimo įstaigų patalpų šildymui dėl šiltos žiemos.

Siūloma formuoti naują 010503 priemonę „Automatizuotos šilumos punkto kontrolės ir valdymo sistemų įdiegimas savivaldybės biudžetinių įstaigų pastatuose“. Šiai priemonei įgyvendinti siūloma skirti 60 000 Eur (SB) finansavimą iš sutaupytų lėšų, skirtų biudžetinių įstaigų patalpų šildymui. 2014 m. buvo vykdomas „Santarvės“ ir „Versmės“ mokyklų monitoringo informacinės technologinės sistemos pilotinis projektas, kurio pagalba buvo parinktas pats racionaliausias pastatų šildymo režimas per parą. Analizė parodė, kad optimizavus šilumos suvartojimą, „Santarvės“ mokykloje šilumos suvartojimas sumažėjo 23 procento, „Versmės“ – 50 procentų. Todėl siūlome tęsti išmaniųjų pastatų valdymo sistemų diegimą 18 švietimo įstaigų, kurių pagalba galima sutaupyti 20 procentų suvartojamos šiluminės energijos.

**Miesto kultūrinio savitumo puoselėjimo ir kultūrinių paslaugų gerinimo programa (Nr. 08)**

Siūlome padidinti finansavimo apimtį 010104 priemonės papriemonėje „Jūros šventės organizavimas ir įgyvendinimas“ 11.129 Eur (finansavimo šaltinis SB(VR), nes nes Jūros šventės metu lėšų surinkta daugiau nei planuota metų pradžioje.

Siūloma padidinti finansavimo apimtį priemonėje 010201 „Kultūros įstaigų veiklos organizavimas“ 74.023 Eur (finansavimo šaltinis SB(VB)), nes skirta dotacija minimaliajai mėnesinei algai padidinti ir savivaldybei skirta 60.903 Eur kultūros ir meno darbuotojų darbo užmokesčiui padidinti nuo 2015 m. liepos 1 d.

Siūloma iš priemonės 010201 „Kultūros įstaigų veiklos organizavimas“ išbraukti papriemonę „Europos ekonominės erdvės projekto „Tarptautinės kūrybinės koprodukcijos šiuolaikinės muzikos festivalis „Permainų muzika“ įgyvendinimas“, nes jai neskirtas finansavimas.

**Ugdymo proceso užtikrinimo programa (Nr. 10)**

 Siūloma padidinti finansavimo apimtį priemonėje 010101 „Veiklos organizavimo užtikrinimas švietimo įstaigose“ 55.466 Eur (finansavimo šaltinis SB) ir 293.520 Eur (finansavimo šaltinis SB(VB)), nes Lietuvos Respublikos švietimo ir mokslo ministro 2015 m. rugpjūčio 8 d. įsakymu Nr. V-880 savivaldybei papildomai skirta lėšų mokinio krepšeliui finansuoti (minimaliajai mėnesinei algai padidinti ir bibliotekinikų darbo užmokesčiui padidinti) ir savivaldybei perduotoms švietimo įstaigoms minimaliajai mėnesinei algai padidinti. Finansavimo apimtis dėl minimaliosios mėnesinės algos padidinimo didinama ir priemonėje 010102 „Profesinės linkmės meninio ugdymo programų modulių užtikrinimas Klaipėdos Jeronimo Kačinsko muzikos mokykloje“ 1.772 Eur (finansavimo šaltinis SB(VB)).

Įvykdžius viešųjų pirkimų procedūras, pigiau nei planuota pakeisti langai Jeronimo Kačinsko muzikos mokyklos. Atsižvelgiant į švietimo įstaigų prašymus dėl papildomų lėšų skyrimo siūloma sumažinti finansavimo apimtį 13.445 Eur (finansavimo šaltinis SB) priemonei 02.01.07 „Jeronimo Kačinsko muzikos mokyklos pastato langų ir išorinių durų pakeitimas“ ir padidinti finansavimo apimtis priemonėms:

- 01.01.01 „Veiklos organizavimo užtikrinimas švietimo įstaigose“ 2.720 Eur Jaunimo centro sugadintų patalpų po stogo kapitalinio remonto atstatymui,

- 02.02.01 „Vaikiškų lovyčių įsigijimas ikimokyklinėse įstaigose“ 5.000 Eur 2 darželio grupių (40 vaikų) aprūpinimui kokybiškomis lovytėmis „Pakalnutės“ mokykloje-darželyje,

- 020301 „Ugdymo įstaigų ūkinio aptarnavimo organizavimas“4.025 Eur lopšelio-darželio „Vėrinėlis“ stogo remontui ir 1700 Eur priešgaisrinių durų pirkimui švietimo įstaigose.

**Kūno kultūros ir sporto plėtros programa (Nr. 11)**

Siūloma sumažinti finansavimo apimtį 100.273 Eur (finansavimo šaltinis SB) priemonei 010203 „Pasirenkamojo vaikų ugdymo programų finansavimas iš sportininko krepšelio lėšų“. Lėšos priemonei buvo planuotos įvertinus sporto reformos gautą ekonominį efektą ir numatomą ženklų sportuojančių vaikų didėjimą sporto klubuose, tačiau vaikų skaičius sporto klubuose buvo mažesnis, nei planuota. Iš nepanaudotų sportininko krepšelio lėšų siūloma padidinti finansavimo apimtis priemonėms:

 - 010201 „Sąlygų ugdytis biudžetinėse sporto įstaigose sudarymas“ 33.882 Eur Kūno kultūros ir rekreacijos centrui stadione įrengti metalinį konteinerį inventoriaus saugojimui bei sporto bazės Pilies g. 2A patalpoms ir lietaus nutekėjimo sistemos remonto darbams atlikti,

 - 010202 „Sportinės veiklos programų dalinis finansavimas“ 10.000 Eur dėl perspektyvios jaunųjų irkluotojų grupės steigimo Klaipėdos irklavimo centro bazėje (treniruočių stovykloms organizuoti).

 Siūloma padidinti finansavimo apimtį priemonei 010201 „Sąlygų ugdytis biudžetinėse sporto įstaigose sudarymas“ 22.423 Eur (finansavimo šaltinis SB(VB)) iš valstybės dotacijos lėšų biudžetinių sporto įstaigų darbuotojų minimaliajai mėnesinei algai padidinti.

 **Socialinės atskirties mažinimo programa (Nr. 12)**

 Siūloma priemonei 010101 „Piniginės socialinės paramos nepasiturinčioms šeimoms ir vieniems gyvenantiems asmenims bei paramos mirties atveju teikimas, išmokant pašalpas ir kompensacijas“:

 - mažinti finansavimo apimtį 72.691 Eur (finansavimo šaltinis SB) dėl mažesnio nei planuota socialinių pašalpų gavėjų skaičiaus,

 - padidinti finansavimo apimtį 4.075 (finansavimo šaltinis SB(VB)) iš specialios tikslinės dotacijos valstybės finansinei paramai pervežant į Lietuvą užsienyje mirusių (žuvusių) Lietuvos Respublikos piliečių palaikus teikti.

Siūloma padidinti finansavimo apimtį priemonei 010201 „Socialinių paslaugų teikimas socialinėse įstaigose“ 8. 375 Eur (finansavimo šaltinis SB(VB)) minimaliajai mėnesinei algai iš dotacijos lėšų.

**Sveikatos apsaugos programa (Nr. 13)**

 Siūloma padidinti finansavimo apimtį priemonei 010201 „BĮ Klaipėdos sutrikusio vystymosi kūdikių namų išlaikymas ir veiklos organizavimas“ 4.050 Eur (finansavimo šaltinis SB(VB)) minimaliajai mėnesinei algai padidinti.

Atsižvelgdami į tai, kad 2014 m. Klaipėdoje, Centro OKT stotyje smulkiųjų kietųjų dalelių (KD10) koncentracija viršijo paros ribinę vertę 43 dienas per metus, kai yra leistina riba 35 dienos, Aplinkos kokybės skyrius parengė aplinkos oro kokybės valdymo priemones aplinkos oro užterštumo KD10 lygiui mažinti. Siūloma papildyti 010103 priemonės „BĮ Klaipėdos miesto visuomenės sveikatos biuro veiklos organizavimas, vykdant visuomenės sveikatos stiprinimą ir stebėseną“ vertinimo kriterijų „Visuomenės informavimo sveikatos klausimais organizuotų priemonių skaičius“ ir išdėstyti jį taip: „Visuomenės informavimo sveikatos klausimais organizuotų priemonių skaičius (tame tarpe - dėl ekologiškų kuro rūšių naudojimo individualiam šildymui, siekiant mažinti namų ūkių, namų šildymui naudojančių kietą kurą, skaičių)“. Oro taršos kietosiomis dalelėmis mažinimo priemonės pagal LR aplinkos oro apsaugos įstatymo nuostatas suderintos su Klaipėdos visuomenės sveikatos centru, Aplinkos apsaugos agentūra ir visuomene.

**3. Kokių rezultatų laukiama.**

Patvirtinus Klaipėdos miesto savivaldybės 2015-2017 m. strateginio veiklos plano programų pakeitimus, Savivaldybės administracija turės galimybę įgyvendinti tinkamai įgyvendinti programų priemones, dokumente atsispindės programoms skirtas papildomas bei patikslintas finansavimas iš savivaldybės biudžeto ir kitų finansavimo šaltinių.

## **4. Sprendimo projekto rengimo metu gauti specialistų vertinimai.**

Negauti.

## **5. Išlaidų sąmatos, skaičiavimai, reikalingi pagrindimai ir paaiškinimai.**

Programų pakeitimai atlikti pagal asignavimų valdytojų pateiktus pasiūlymus bei prašymus koreguoti programas.

## **6. Galimos teigiamos ar neigiamos sprendimo priėmimo pasekmės.**

Teigiamos pasekmės – bus tinkamai ir laiku įgyvendintos Klaipėdos miesto savivaldybės 2015-2017 m. strateginio veiklos plano programų priemonės.

Neigiamų pasekmių nenumatoma.

**PRIDEDAMA.** Klaipėdos miesto savivaldybės 2015–2017 m. strateginio veiklos plano keičiamų programų lyginamieji variantai, 32 lapai.

Strateginio planavimo skyriaus vedėja I. Butenienė